**Spælibólkar í Eysturskúlanum**

Í Eysturskúlanum leggja vit stóran dent á trivnaðin, bæði hjá flokkinum og hjá tí einstaka næminginum í skúlanum. At næmingar trívast í skúlanum er ein av fyritreytunum fyri, at teir læra nakað. Til tess at skapa trivnað í flokkinum og samstundis fyribyrgja happing, fara vit at skipa fyri spælibólkum.

Spælibólkar er ein fyriskipan, sum arbeiðir við trivnaðinum í einum skúlaflokki. Børnini eru saman í bólkum, har ið tey vitja heima hvør hjá øðrum. Endamálið er, at børnini eru opin og læra hvørt annað at kenna. Spælibólkar kunnu vera við til at styrkja relatiónirnar í flokkinum og soleiðis minka um happing. Ein av fyrimununum við at hava spælibólkar frá byrjanini av í fyrsta flokki er, at næminganir eru fordómaleysir ímóti hvørjum øðrum. Kanningar vísa, at spælibólkar eru ein góður máti at arbeiða við trivnaði, og at teir eru eitt umhvørvi, har ið øll hava møguleika at verða hoyrd og sædd. Allir næmingarnir í bólkinum fáa høvið at vísa sítt virði í tryggum, heimligum umhvørvi, ið foreldrini varða av.

Næminganir verða býttir upp í bólkar. Í hvørjum bólki eru fýra til fimm næmingar, sum hittast eina til tvær ferðir um mánaðin. Teir fyrstu bólkarnir eru fram til januar, og síðani verða nýggir bólkar gjørdir. Næmingarnir bjóða hvørjum øðrum heim at spæla. Ætlanin við at hava spælibólkar er ikki, at hetta skal vera eitt stórt tiltak, har ið kappast verður um, hvør ið kann hava tað stuttligasta og størsta tiltakið við eitt nú at ríða og Burger King o.ø. Ætlanin við degnum er, at næminganir skulu uppliva ein vanligan dag heima hjá hvørjum ørðum. Endamálið er ikki, at børnini skulu gerast bestu vinir, men at læra at rúma hvørjum ørðum. Endamálið við spælibólkunum er at styrkja um felagsskapin í flokkinum.

Foreldrini koma eftir børnunum í teimum heimunum, har ið spælt verður. Um tað er møguligt, so hevði tað verið gott, at foreldrini fáa sær ein drekkamunn saman og koma at kenna hini foreldrini. Hetta er ein umráðandi partur av spælibólkum, sum er við til at styrkja samanhaldið og netið foreldranna millum.

Spælibólkar er eisini ein góður máti hjá okkum vaksnu at eggja børnunum til at spæla við øll børn. Gransking innan økið vísir, at spælibólkar eisini eru fyribyrgjandi ímóti happing, tá ið børn vitja heimini hjá hvørjum øðrum og møta foreldrunum hjá hvør ørðum.

Tað er av alstórum týdningi, at foreldrini samskifta um, nær tað best liggur fyri at hava bólkin heima. Skuldi tað ikki ligið fyri hjá einari familju at havt bólkin tað tíðarskeiðið, tey eiga at hava bólkin heima, er tað sera umráðandi at geva boðini víðari til tann næsta í bólkinum, soleiðis at bólkurin ikki steðgar upp.

Vit vóna, at hetta fer at eydnast væl og kann koma trivnaðinum í flokkinum til gagns 😊

Joan og Bogi